**Na 108. riadne zhromaždenie**

**a celkove 252. podujatie združenia 17. marca 2016**

Peter Kasalovský

**Sme tam, kde sme boli - v orwelovskom svete aj**

**po parlamentných voľbách 2016 ?**

(alebo O národnoštátnych záujmoch Slovenskej republiky)

Vážené zhromaždenie, priatelia,

po preštudovaní a porovnaní volebných programov politických strán si nemôžem pomôcť, ale mám stále pocit ako by som sa ocitol v orwelovskom svete, kde ***„ Politický systém je dizajnovaný na to, aby klamstvá zneli dôveryhodne a vražda prijateľne“.***

Žiaľ, otrepané volebné heslá použité na bilboardoch vo voľbách neposunú slovenskú spoločnosť ani o chlp ďalej v smere skutočných vývojových tendencií sveta. Žiadna zo slovenských politických strán, až na malé výnimky, nepochopila skutočnosť, že systém je smrteľné chorý. Bolo by načase nechať ho dôstojne umrieť a to hlavne bez zbytočných otrasov. Vzhľadom na mnohé vykonané ekonomické analýzy a nové javy ekonomickej praxe môžeme konštatovať, že sú splnené podmienky pre prechod do novej spoločensko-ekonomickej formácie.

Prečo tomu tak je ?

Ak sledujeme celkovú reprodukciu všetkých spoločenských vzťahov vo svete, tak zistíme, že sa spoločnosť politicky nachádza v krajne nestabilnom stave, kde začínajú tu platiť zákony matematiky obsiahnuté v teórii chaosu. Pokiaľ sa nepokúsime zachytiť nové trendy vývoja, a budeme ich riešiť starými prostriedkami, skončíme v vojnovom konflikte, ktorý teraz bude naozaj svetový.

V ekonomickej oblasti sme svedkami, procesu finančnej globalizácie a globalizácie chudoby a že koncentrácia a centralizácia kapitálu narastá a vedie spoločnosť k dobývaniu renty už z nakumulovaného kapitálu. To spolu s rovnou daňou otvára nožnice medzi extrémnym bohatstvom a bezprecedentným rastom chudoby. Tento stav začína spoločnosť dostávať na úroveň stredoveku a obdobia nevoľníctva, čo dokazuje Piketty v knihe „Kapitál v 21. storočí“a  ďalej rozvinul myšlienku „Nerovnosti príjmov“ Tony Atkinson.“ A to zásadný krízový stav pre zmenu ekonomickej formácie a zásadnú zmenu civilizačného modelu.

Masívna vlna migrácie je charakteristická pre prelomové obdobia zmeny spoločensko-ekonomickej formácie. Tá súčasná sa objavila ako na zavolanie. Totiž pre realizáciu neokoloniálnych zámerov pred občanmi EÚ tak utajovanej TTIP (Transantlantic Trade and Investment Partnership – Transantlantické Partnerstvo pre Obchod a Investície). bude hlavne treba dostatku lacných ekonomických otrokov, aby zamenili tých súčasných - drahších. Pani Merkel nám preto slúži ako nedobrá ozvena tejto zmluvy. Ozvena preto, lebo vlastný hlas už dávno stratila. Táto špatná ozvena sa ozýva nie len v nemeckých luhoch a hájoch, ale aj v štátoch EÚ. Vzhľadom na jej rodinný pôvod, pripomeňme pani Merkel slová Sv. Gregora I. Pani Merkelová : ***„Nebola to chudoba, vďaka ktorej sa Lazár dostal do neba, ale jeho pokora; a nebolo to bohatstvo, čo zabránilo boháčovi získať večný odpočinok, lež jeho egoizmus a nevernosť.“*** Dúfam, že aspoň záver tejto vety vám pomôže nájsť niečo, čo ako osoba so zväzáckym duchom nikdy nemala - pokoru.

Ani stratégovia budovania unipolárneho sveta nepochopili správanie vlastného a súčasného kapitalistického systému práve ovládaného liberálmi. Prečo ? Vzhľadom na pokračujúcu všeobecnú systémovú krízu systému vynechali zásadný geopolitický krok v akumulácii a centralizácii kapitálu a to podotýkam prirodzené utvorenie a riadenie kontinentálnych ekonomík. Zdá sa, že iba Čína si plne uvedomuje tento stav a pochopila, že tento krok bol vynechaný a nastúpila cestu k jeho realizácii. K tomu fenoménu sa ešte vrátim pri národnoštátnych záujmoch rozvoja SR.

Z materiálnych podmienok, ktoré v blízkej budúcnosti povedú k zmene systému, vypichnem len niekoľko zaujímavejších. To preto, lebo v programoch našich politických strán nič takého nenájdete. Politické strany nám nezaregistrovali ani to, že informatizácia nás už dve desiatky rokov vedie k tendencii decentralizácie činnosti ľudí. Odstraňuje ideologické pôsobenie médií, ktoré vôbec nehľadajú racionálne riešenia v spoločnosti, ale určite vychovávajú politických fanatikov. Po vzore Marxovej centralizácie kapitálu a  ekonomického ovládania ľudí už v samotnej výrobe, vidíme aj snahu majetných elít po uskutočnení kontroly myslenia ľudí. Na Internete kontrolu vedú pod rúškom boja proti terorizmu, ktorý je spojený s bojom proti fyzickej podobe peňazí, kritický rozum napádajú cez konšpiračné teórie a pri tom ich sami vopred vytvárajú. Mohli by sme pokračovať plateným trollingom **[[1]](#footnote-1))** našími médiami ako novou a hlavne nezdanenou formou živnosti a podobne.

Vážení priatelia.

Do takýchto podmienok patria aj technické predpoklady. A tak napríklad objav 3-D tlače umožní decentralizáciu výrobných kapacít, bude šetriť materiál a štandardizovať priemyselnú výrobu. Bude sa tak diať pomocou informačných štandardov, ktoré si stiahnete z internetu a len vytlačíte na mieste, na ktorom sa vám zamanie. Zároveň to uvoľní tvorivosť v inovačných cykloch a odstráni patentovú zvrhlosť súčasného sveta.

Aby boli splnené ďalšie materiálne podmienky prechodu do novej spoločensko-ekonomickej formácie, bude potrebné decentralizovať energetické zdroje, na čom sa dnes úspešne pracuje.

V menovo-finančnej oblasti vidíme od roku 1971 postupnú eróziu dolára založenú pred tým na fixných výmenných kurzoch zakotvených v Bretton-Woodskom medzinárodnom menovom systéme. Po páde zlatého štandardu z pôvodného systému sme svedkami prechodu na štandardný kôš mien (rezervných mien). Washingtonský konsenzus v roku 1989 svojím desatoro definitívne zmietol ilúziu racionálneho usporiadania ekonomiky, aj keď na pohľad ide o logický a racionálny systém. Týmto systémom spustená financializácia ekonomického systému potvrdila Marxove najhoršie obavy. Ten ešte za svojho života spozoroval, že kumulácia dlhov sa môže javiť ako akumulácia kapitálu, to je dnes znak, že deformácia úverového systému dosiahla svoj vrchol.

Z hľadiska nových javov v oblasti financií zaznamenávame vznik elektronickej meny, ktorej nepriatelia stále dúfajú a prezentujú cez médiá jej zánik. Musím ich sklamať, každá technológia sa postupne presadí. U tých zložitejších sa presadí najneskoršie do 30 rokov. Do popredia sa dnes tlačí obľúbenosť takzvaných lokálnych mien, ktoré odstraňujú svojvôľu a štrajkovanie úverového kapitálu bohatej vrstvy investorov. Ako vidíme v tejto oblasti investícií nepomohol ani záporný úrok, ani záporné výnosy z výnosov štátnych dlhopisov, ani tzv. kvantitatívne uvoľňovanie. Internet vedie aj k decentralizácii takých ekonomických funkcií, ktoré boli v minulosti bezpečne ovládané ekonomickou elitou. Bankový systém, ako ho dnes poznáme, sa bude rozpadať pod tlakom miestnych mien, elektronickej meny, národného daňového mixu. Zadlžovanie je bezvýchodiskový obchod s časom v slepej viere, že raz niekto dnes už nesplatiteľné dlhy zaplatí. Bankovému sektoru je treba znemožniť vytvárať peniaze z ničoho. Odstránenie mechanizmov zadlžovania by malo byť v programoch politických strán nekolaborujúcich so systémom a ako vidíme takých niet.

Keďže zlato stráca ekonomický význam v oblasti dynamizovania a najmä udržania chodu reálnej ekonomiky, bude strácať všetky funkcie bývalých plnohodnotných peňazí (ale môže plniť úlohu rezervného prostriedku v čase nestability). Najdlhšie bude fungovať len ako poklad až sa nakoniec zmení na čisto technický kov. Napriek snahám o jeho masovú koncentráciu v rukách niektorých štátov, dnes na význame nadobúdajú úžitkové hodnoty tovarov a surovín, potravín, ktoré zlato v žiadnom prípade nemôže a nedokáže nahradiť. Aj tak, niektoré štáty doslovne zhŕňajú zlaté zásoby v nádeji využiť ho ako ekonomickú zbraň. Na ich adresu by som podotkol, že ani : **„*Zlatá uzda neurobí koňa lepším práve tak, ako človeka neurobia inakším dary "šťasteny"*.“** To sú stoicky chladné slová Lucia Annaea Senecu, ktorý za „dary šťasteny“ považoval aj všetky korupčné neduhy svojej doby. Príkladom môže byť fungovanie tzv. petrodolárov. Pád cien ropy vyvoláva tlak na vymrazovanie dolárov a preto sa štáty snažia zbaviť dolárových dlhopisov, tentoraz za reálne tovary a preto sa upli aj na nákup zlata. Žiaľ treba konštatovať, že pomocou zlata sa nedá pri veľkých objemoch ani správne cenovo merať. Prečo ? Nuž cena zlata je stanovená špekulatívne a nie podľa skutočných výrobných nákladov pri jeho ťažbe. Prechod meny spätne na zlatý štandard už nie je možný. Zlata je málo a zafungovala by zlatá brzda, ktorá by limitovala množstvo obeživa vo svete. Toto množstvo je malé a dnes by nepostačovalo na denný bezporuchový obeh tovarov na svetovom finančnom trhu. Kasíno zvané burza by sa vzhľadom na imaginárny objem obchodovaných peňazí a komodít okamžite zastavilo.

Na globálnej, regionálnej a národnej úrovni ekonomiky musíme, prejsť zo systému trojbokej pyramídy ekonomiky na štvorbokú. Čo tým chcem povedať ? Okrem surovín, energie a ľudskej práce, musíme pre funkčnosť ekonomiky pridať aj životné prostredie. Myslím, že tragédia v Černobyle by mala byť dostatočným poučením aj pre ekonómov ako ekológia znemožnila ekonomický pohyb na danom území. A hoci je táto ekonomicko-ekologická teoréma známa viac ako tridsať rokov a vznikla pri projektovaní klimatických panelov, nik z politikov jej veľa rokov nevenoval pozornosť. Na rokovaniach sa formálne konštatovalo, že tento fenomén znemožní v budúcnosti každú výrobu, avšak nikto s tým nič nerobil. A keby to znemožňovalo len výrobu.  Slová Jana Nerudy spred storočia znejú ešte drastickejšie **„*Mnohí "dômyselní" ľudia majú veľkú radosť z toho, že sa človek vždy viac a viac od prírody emancipuje. Vzďaľovanie sa od prírody by bolo fyzické chradnutie, úplné odlúčenie by bola smrť!“.***

 Prechod globálnej korporátnej ekonomiky do sieťovej podoby, vyvolal proces, ktorý umožnil oslobodenie kapitálu z národnoštátnych pút. Pripravovaná dohoda TTIP bude tento proces završovať. Korporácie budú mať podľa zmluvy možnosť žalovať štát aj za to, že nevytvoril priestor pre ich zisky, alebo neposkytol surovinu, hoci krajina takúto surovinu postráda. Tvrdo sa o tom presvedčila Kanada, ktorá je v takomto područí vo vzťahu k USA cez zmluvu NAFTA, ktorá je predobrazom zmluvy TTIP. Len pre zaujímavosť Kanada za posledné týždne odpredala veľkú časť svojich zlatých rezerv. Ešte v roku 2015 mala krajina asi 3 tony zlata. V súčasnosti už len 0,62t. Aj to je realita dneška. Vďaka návrhu v dôsledne utajovanej zmluve TTIP, sa už dnes uplatňuje vydieranie štátov investormi. Sme patria úľavy na daniach, vybudovanie infraštruktúry za štátne peniaze, rekvalifikácie zamestnancov za štátne peniaze a tak by sme mohli pokračovať.

 Korporácie sa usilujú dostať aj z dosahu právneho systému štátu, kde majú lokalizovaný sieťový podnik v čom im nelegálne pomáhajú aj banky. Posledný príkladom sú švajčiarske banky. Ide napríklad o banku HSBC a  v súčasnosti aj  niektoré ďalšie. To je nateraz v štádiu vyšetrovania. Tieto banky fungovali doslovne kriminálnym spôsobom, a to aj vo vzťahu k Slovenskej republike. Korporácie a banky sa snažia oslobodiť zo štátneho mixu daní útekom do daňových rajov. Na tomto jave vidíme že, ani banky, ani korporácie nepochopili jednu nehynúcu pravdu reprezentovanú už Bejaminom Franklinom, ***„Na tomto svete nie je nič isté, okrem smrti a platenia daní****.“*  My dodávame, že niekedy sa pri takýchto operáciách aj umiera, takže tento výrok platí dvojnásobne.

Novým javom je, že korporácie preniesli riziko strát na sieť dcérskych podnikov a „montovní“ v danej krajine, pri čom rozhodovacie a rozdeľovacie právomoci si ponechali. Odliv kapitálu, alebo presnejšie fungovanie kapitálovej pumpy na odsávanie národného bohatstva je tak prudký, že za posledných 10 rokov to neumožňuje štátom nachádzajúcim sa v strednej časti celosvetového zoznamu zadlžených krajín splácať svoje dlhy pokiaľ neprijmú progresívnu daň a túto pumpu vyradia z chodu. Musíme ešte konštatovať, že tieto krajiny bez vyradenia kapitálovej pumpy sa ocitli presne v polohe rozvojových krajín, ktorých dlh bez vonkajšej pomoci nemôže byť pre štrukturálnu stavbu ekonomiky nikdy splatený, napríklad je to aj prípad Grécka.

 Veľmi dôležitý je v súčasnom globalizovanom svete daňový mix štátu a práve tu Slovensko patrí ku krajinám, ktoré prijali rovnú daň. Len nám pri tom geniálny ekonóm vo svojej nehynúcej skromnosti zabudol povedať, že ide o krízový ekonomický nástroj, ktorého mimochodom vtedy opodstatnené prijatie priamo kolidovalo s dobovým rozkrádaním majetku štátu a tiež prípravou na prijatie Washingtonského konsenzu v SR po roku 1989. Ak sa na daňovú oblasť pozrieme, cez štatistiky Eurostatu zistíme, že daňové zaťaženie korporácií v EÚ sa za roky 1995-2010 pokleslo z  23,2 % na 13,3 % a klesá ďalej ku  20 % [[2]](#footnote-2)). No ani situácia vo svete nie je lepšia, lebo daňové zaťaženie korporácii kopíruje to z EÚ, len na finančne vyššej úrovni. Tu je pokles uvádzaný štatistikami za spomínané roky z 37,6 % na 25,7% a tiež klesá. Toho si politické strany vo svojich programoch vôbec nevšímajú, nemajú totiž ani dôvod, lebo nezastupujú občanov v majetkových právach. Po voľbách viac - menej legitímne, alebo nelegitímne nakladajú so štátnym majetkom, ktorý vydávajú za verejné financie a tak sa k nemu aj správajú.

 Ideologické zastieranie skutočného rozdelenia majetku v Slovenskej republike len na verejné a súkromné financie je nesprávne. V skutočnosti fungujú tri veľké kategórie majetku, štátny majetok, verejný majetok a súkromný majetok. Podľa tzv. starej ekonomickej terminológie ide o majetkové sektory, ktorých je samozrejme viac, ako som menoval. A práve toto ukazuje, prečo skutočné sektorové rozdelenie a fungovania majetku v štáte uvrhlo občanov do zákopov ekonomickej vojny. Zároveň odhaľuje prečo sú verejné a financie štátu ideologicky redukované len na dve kategórie. Na jednej strane pred ekonomickým zákopom máme štát a za zákopom v tyle, je nebezpečnejší súkromný sektor. Obaja však majú spoločný záujem žmýkať občanov. Paľba oboch sektorov je pre občana zdrvujúca. V zákope ekonomickej vojny má len slabú muníciu, ktorá pozostáva z  financií, ktoré dokáže kolektívne a reálne ekonomicky obhospodarovať a hlavne kontrolovať. Tá munícia pozostáva z družstevného, urbárneho sektoru a novo tiež vznikajúcich komunitných majetkových združení, napríklad aj rodinných fariem a kolektívnych výrobní, morálnych bezúročných bánk s použitím a emitovaním lokálnych peňazí – teda nejde o nič menšieho ako o demokratizáciu ekonomiky.

Ako prebieha načrtnutá ekonomická zákopová vojna. Nuž, súkromný sektor dobýva rentu zo štátneho rozpočtu. Napríklad, cez dôchodkové správcovské spoločnosti, napojením firiem priamo na štátny rozpočet a podobné „výkvety špekulatívneho ducha“. Štát od súkromného sektoru a  občana dobíja rentu cez naše nechvalne rovné dane, odvody a podobne. Súkromný sektor od občana plateným minimálnej mzdy a znižovaním odvodov, znižovaním počtu pracovných miest automatizáciou, nezaplatenou nadčasovou prácou, zavadzaním neplnohodnotnej práce, prenesením nepriamych nákladov výroby na zamestnanca, napríklad v podobe cestovného, vzdelávania a rekvalifikačných kurzov pre inovačné cykly súkromného podniku a podobne. Oba sektory, štátny aj súkromný, sa úporne bránia zavedeniu demokracie do ekonomiky. Inej cesty, ako ukončiť túto zákopovú vojnu, však niet. Ostáva nám len demokratizácia ekonomiky, ktorú však žiadna politická strana nechce. Snáď je to aj preto, lebo ako povedal Charles. De Gaulle: „***Politik nikdy neverí tomu čo hovorí a je prekvapený, keď zistí že mu ľudia veria.“***

Občan takéto zaobchádzanie v ekonomickom zákope zatiaľ znáša len a vďaka rastu produktivity práce a následným ideologickým strašením, že nebude mať na dôchodok, lebo demografická krivka je vraj desivá. V skutočnosti je ale reálne ohrozený len vzájomnou konkurenciou na pracovnom trhu, zdravotným stavom a ničím iným. Ak sa teda má SR ekonomicky rozvíjať, tak je nevyhnutné prijať opatrenia  a zaviesť nie len v EÚ, ale na Slovensku zvlášť, progresívnu korporátnu daň z odvádzaných dividend, zisku a podobne mimo hraníc štátu, vrátane daňových rajov. . Túto daň teba kvantitatívne dotiahnuť na úroveň rokov 1995, aby investičný kapitál, ako sme si ukázali, nemohol štrajkovať. Nevidím dôvod prečo nevyužiť napríklad štatistík Eurostatu aj v národnom rámci ekonomiky.

Strašenie ľudí o tom ako nebude na dôchodky je hlúposť, lebo spomínaná produktivita práce sa zvyšuje jednak pod tlakom klesajúcej miery zisku, ale aj pod tlakom klesajúcej technologickej účinnosti výroby. Každá inovačná kondratievova vlna (mimochodom podľa ekonómov už vraj piata v poradí) likviduje profesie a utvára nové. Ak máme veriť pôsobeniu tejto teórie K - vĺn na ekonomiku, tak v roku 2050 by cca 20-25 % populácie malo zabezpečiť životné podmienky pre celú svetovú populáciu. Ako sa ukázalo pod tlakom technologického rozvoja sa začína pred tým vyvezená výroba navracať aj do Spojených štátov amerických. Treba ale povedať, **že ide len o návrat  výroby a nie návrat pracovnej sily**. Tu ide o nový jav, ktorý predstavujú  plne automatizované výrobné celky s minimálnym počtom pracovných miest. Tento trend spôsobí pri súčasnej kapitalistickej organizácii riadenia systému neskutočné problémy a pokiaľ sa nezdaní aj strojová práca, nezavedie nepodmienený základný príjem, tak produkty nebudú mať odbyt. Pri súčasnom riadení kapitalistického systému sa to rieši neustálym zadlžovaním, čo je kupovaním času ďalšej existencie umierajúcemu systému. Prečo namiesto kupovania času systému by sa nemohol kúpiť čas aj občanovi a to skrátením pracovnej doby za neskrátenú mzdu ? Asi sa bojíme sami seba a hlavne myšlienky, že všetko umiera len raz.

Dostávame sa k záveru tohto exkurzu vybraných problémov určujúcich podmienky prebiehajúcej zmeny spoločensko - ekonomickej formácie, ktoré politici stále chápu zúžene a hlavne z ideologických pozícií. Ak chceme ako Slovensko rozvíjať, tak musíme definovať národnoštátny záujem Slovenskej republiky, ktorý by sme na základe uvedenej čiastkovej analýzy zhrnuli aj s poznámkami nasledovne :

1. Vonkajšie ekonomické podmienky malých štátov si pre udržanie aj keď malého hospodárskeho priestoru musia byť založené na uplatňovaní zásad medzinárodného práva verejného a súkromného a tiež úsilia pre udržanie mieru a to je hlavným národnoštátnym záujmom, od ktorého sa odvíjajú ostatné.
2. Súčasné medzinárodné organizácie a inštitúcie, systém medzinárodných zmlúv a riadenie sveta, funguje len za účelom udržania si technického predstihu ich tvorcov a priestoru pre ich vlastnú hospodársku činnosť. Preto je potrebné zbaviť sa straníckeho bahna založeného na tvrdení, že niekam, alebo k niekomu ideologicky patríme a vo voľbách vylúčiť takéto strany s politickej súťaže.
3. Vzhľadom na to, že vonkajšie ekonomické prostredie Slovenskej republike zužuje národohospodársky priestor, musíme vystupovať na medzinárodnej scéne ako samostatne mysliaci a konajúci subjekt s presne definovanými národno-štátnymi záujmami. Preto je neodkladne dôležité zabezpečiť demokratizáciu orgánov EÚ v štruktúre aj rozhodovaní a ešte pred jej možným rozpadom. Vrátiť sa k jej pôvodným ideovým koreňom reprezentovanými osobnosťami typu Schumana, Mitteranda a Kohla a trvať na jednote rozhodovania. Na diplomatickej pôde sa nezmieriť sa s takými javmi ako je chystané založenie spoločnej Nemecko-Anglickej burzy cenných paierov a to aj v prípade odchodu Veľkej Británie zo spoločenstva EÚ. Nedovoliť aby kolektívne rozhodovanie v zahraničnej politike bolo bojkotované štátmi ako je Nemecko, Francúzsko v ohľade utečeneckej krízy.
4. V našom záujme je udržovať si priateľské vzťahy s  čo najväčším počtom štátov pri čom sa nenechať vťahovať mocnosťami do rôznych ideologických, vojnových a neviem akých ochotných koalícií. Pre členstvo našej republiky v Severoatlantickej aliancii, bude diplomaticky nevyhnutné trvať na uprednostňovaní politického riadenia pred vojenským v duchu Madridského rokovania z júla 1997. Nedovoliť, aby jednotlivci svojimi neuváženými výrokmi, harašením zbraňami a vojnou bez kolektívneho súhlasu členov aliancie vystupovali na verejnosti a tak zostrovali medzinárodné napätie. Nemôžeme predsa uplatňovať politiku založenú na tom, že mocnosť nemá priateľov, ale iba vazalov.
5. Nedovoliť privatizáciu štátneho majetku a v žiadnom prípade nie v duchu Washingtonského konsenzu. Občan musí vo voľbách vylúčiť politické strany, ktoré operujú v programoch s hlúpym odôvodnením, že štát je zlý hospodár. Naopak snažiť sa o získanie štátnej, alebo verejnej kontroly sprivatizovaného majetku bez zásahu do majetkových práv.
6. V plnom rozsahu rozvinúť ekonomickú diplomaciu na budovanie kontinentálnej ekonomiky, skoncovať s nezmyselnými sankciami, alebo podielom na nich a zapojiť sa do medzinárodných projektov, ako je úsilie o vybudovanie hodvábnej cesty Čínou, zabezpečiť si vstup do zoskupenia BRIC a tiež získať prístup a postavenie člena Ázijskej infraštruktúrnej investičnej banky.
7. Slovenská republika sa nesmie viazať sa na výrobu cudzích vojensko-priemyselných korporácií a nesmie byť ich súčasťou. Záujmy občanov ani v najmenšom nekolidujú s týmto neduhom 21. storočia, lebo si podkopeme vlastnú dôveryhodnosť na medzinárodnej diplomatickej scéne.
8. Trvať na postupne demokratizácii výstavby orgánov EÚ, ECB, aby boli jasne vymedzené kompetencie právomoci a tak zabezpečený rovnaký vplyv členov únie na dianie v EÚ. Za tým účelom, vytvoriť štátny školský projekt, ktorý by pripravoval na činnosť v medzinárodných organizáciách a diplomacii.
9. Zabezpečiť v rozumnom rozsahu vlastnú, právnu, vojenskú obranu a ekonomickú odolnosť Slovenskej republiky proti zahraničným, ale aj vnútorným špekulačným vplyvom.
10. Vo vnútornom ekonomickom priestore Slovenskej republiky využiť sprievodnej výroby vykonávanej pre sieťové podniky zahraničných korporácií a len v tomto priestore podporovať vývoj a výskum.
11. Pre Slovenskú republiku platí, že ekonomika, ktorá je veľmi otvorená s nevyhovujúcou štruktúrou odvetví, musí byť národnoštátnym záujmom budovanie silnej lokálnej úrovne ekonomiky.
12. Reformovať finančno-ekonomický systém Slovenskej republiky tak, aby dane od zahraničných podnikov boli v rozumnej miere použité na územný rozvoj ekonomiky Slovenska.  Tomu podriadiť hlavne daňovú politiku štátu vhodným a progresívnym daňovým mixom. Prestať s hlúpymi nápadmi politikov vo volebných programoch o znižovaní daní, ale naviazať ich na rast životnej úrovne obyvateľstva a úrovne poskytovania služieb štátu občanom.
13. Zmluvne zaviazať zahraničné aj  domáce podniky dislokované na území Slovenskej republiky na zabezpečenie výroby podľa našich ekologických noriem. V prípade ukončenia každej výroby zabezpečiť následnú revitalizáciu celej krajiny.
14. Prestať s krivením podnikateľského prostredia štátnou korupciou predstavovanou odpúšťaním daní, viazaním na počty pracovných miest a iným zvýhodňovaním najmä zahraničných investorov.
15. Reformovať štátny zdravotný a školský systém, prinavrátiť úctu k vzdelaniu s dôrazom na kvalifikačné predpoklady pre zastávané pracovné pozície.
16. Legislatívne zabezpečiť postupnú demokratizáciu ekonomiky na území Slovenska, čím doterajší štátny majetok previesť do verejnej oblasti spravovania, riadenia a verejnej kontroly.
17. Mať pripravenú aj variantnosť týchto opatrení v bode 1-14 v národnoštátnej rovine a ich uskutočňovanie realizovať podľa zásad projektového riadenia na všetkých ministerstvách podľa náplne ich činnosti.

Čo povedať na záver, politické strany sa nám nezmenili, hryzú sa stále viac a viac, lebo nakladanie so štátnym majetkom spolu s tvorbou legislatívy je lákavé. Cez tvorbu práva sa dá legitimovať každá zvrhlosť aká len politika napadne. Veľké množstvo politických strán svedčí o chronickej kríze slovenského politického systému. Väčšina malých politických strán nemá reálne predpoklady, ba ani kapacity pre demokratické vládnutie. Náš člen Jan Keler o tom povedal : **„*Nedemokratický systém je takový, kde občané mají strach z mocných. Demokratický systém je takový, kde vláda a mocní mají obavu a strach z občanů. My dnes žijeme v systému, kde vláda má z občanů jenom velkou srandu.“*** Na Slovensku by sa takto dali charakterizovať zatiaľ všetky vlády. Posledné voľby na Slovensku však ukázali, že demokracia okrem tých prejavov, ktoré spomína Jan Keller, má ešte jeden rozmer. Rozmer, kde občania majú veľkú „srandu“ z vlády a mocných.

\*\*\*\*\*\*\*

1. **)** Termín pre označenie anonymnej osoby platenej médiami na potláčanie kritického myslenia, napríklad v internetových diskusiách. [↑](#footnote-ref-1)
2. **)** Zdroj: Taxatoin trendsin the EU 2010, str.73. [↑](#footnote-ref-2)